
REPUBLIKA HRVATSKA
VARAŽDINSKA ŽUPANIJA​​​​​​						PRIJEDLOG
       Županijska skupština
KLASA: 402-02/26-01/355
URBROJ: 2186-01/1-25-2
Varaždin, ___________ 2026.


Temeljem članka 35. Zakona o lokalnoj i područnoj (regionalnoj) samoupravi (“Narodne novine”, broj 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20), članka 5. stavka 1. Zakona o kulturnim vijećima i financiranju javnih potreba u kulturi („Narodne novine“, broj 83/22), članka 33. točke 19. Statuta Varaždinske županije („Službeni vjesnik Varaždinske županije“, broj 14/18, 7/20, 65/20 – pročišćeni tekst, 11/21) i članka 56. Poslovnika o radu Županijske skupštine ("Službeni vjesnik Varaždinske županije" broj: 26/18, 7/20, 65/20 – pročišćeni tekst i 11/21) Županijska skupština Varaždinske županije na sjednici održanoj _______ 2026. godine, donosi


PROGRAM JAVNIH POTREBA U KULTURI 
VARAŽDINSKE ŽUPANIJE ZA 2027. GODINU


UVOD

I.
Program javnih potreba u kulturi Varaždinske županije odnosi se na područja kulturnih djelatnosti, kulturno-umjetničkog stvaralaštva, područje zaštite, očuvanja i održivog upravljanja kulturnom baštinom te transverzalna područja. Područja kulturnih djelatnosti odnose se na arhivsku, muzejsku, knjižničnu, nakladničku, knjižarsku i audiovizualnu djelatnost. Područja kulturno-umjetničkog stvaralaštva odnose se na dramsku i plesnu umjetnost, glazbenu i glazbeno-scensku umjetnost, književnost, vizualne umjetnosti, dizajn i arhitekturu, interdisciplinarne i nove umjetničke i kulturne prakse, digitalnu umjetnost i kulturno-umjetnički amaterizam. Zaštita, očuvanje i održivo upravljanje kulturnom baštinom odnosi se na pokretna, nepokretna, arheološka i nematerijalna kulturna dobra. Transverzalna područja odnose se na međunarodnu kulturnu suradnju i mobilnost, dostupnost, pristup i sudjelovanje u kulturi, raznolikost kulturnih izričaja, poduzetništvo u kulturnim i kreativnim industrijama te digitalizaciju u području kulture.

II.
Varaždinska županija program javnih potreba u kulturi temelji na načelu sadržajne raznolikosti, lokalne autentičnosti i europskom kontekstu, a posebice brine o ravnomjernom teritorijalnom kulturnom razvoju, dostupnosti kulturnih sadržaja za sve dobne skupine te prilagođenosti programa za sve društvene skupine.

III. 
Program javnih potreba u kulturi prvenstveno se odnosi na očuvanje običajne kulture, tradicionalnih kulturnih manifestacija, amaterske kulture, poticanje kulturno-umjetničkog stvaralaštva, očuvanje kajkavskog jezika i njegove raznolikosti, zaštite nepokretne, pokretne, arheološke i nematerijalne kulturne baštine, podršku institucijskoj i profesionalnoj kulturi, obrazovanje djece i mladih u kulturi, medijskoj kulturi, prilagodbu sadržaja osobama s poteškoćama, gluhim i nagluhim osobama, slijepim i slabovidnim osobama te prilagodbu prostora osobama s poteškoćama u kretanju, stvaranje klime i okruženja pogodnih za razvoj kulturnih i kreativnih industrija, suvremene umjetnosti, interdisciplinarnih umjetničkih praksi i digitalne umjetnosti. 

CILJEVI, PRIORITETI I KRITERIJI

IV.
Javne potrebe u kulturi Varaždinske županije za 2027. godinu odnose se na programe koji u cjelini sagledavaju razvoj društva kao višeslojnog i kompleksnog sustava koji međusobnim prožimanjem kulturnih aktivnosti i umjetničkim stvaralaštvom tvori raznolikost kulturnih i umjetničkih aktivnosti te posebice brine o ravnomjernom sadržajnom i teritorijalnom pristupu kulturnim i umjetničkim sadržajima razvijajući sva područja kulturnih i umjetničkih aktivnosti i referirajući na sve dobne i društvene skupine. Posebna pozornost posvećuje se programima koji definiraju Varaždinsku županiju kao županiju koja baštini i razvija kulturu različitosti, čija je kultura temeljena na višestoljetnom razvoju i očuvanju kulturne baštine, poticanju umjetničkog stvaralaštva te razvoju institucijske kulture. 

V.
Cilj programa javnih potreba u kulturi jest podrška programima i projektima koji se ističu kvalitetom, stručnošću, kontinuitetom, značajem i prepoznatljivošću u lokalnoj sredini te onih profiliranih na regionalnom, nacionalnom i međunarodnom planu s posebnim naglaskom na očuvanje tradicionalnih i običajnih vrijednosti te razvojem novih, suvremenih i interdisciplinarnih kulturnih praksi. 

VI.
Prioritet u sufinanciranju imaju programi koji promiču sadržaj ili teme vezane uz Varaždinsku županiju, kajkavski jezik, umjetnike i znamenite ličnosti s područja Varaždinske županije, programi za djecu i mlade, programi koji posebno promiču ravnomjeran razvoj kulturnih sadržaja i umjetničkog stvaralaštva diljem Varaždinske županije, programi koji se održavaju u manjim mjestima, koji se održavaju u kontinuitetu i koji su tradicionalni, programi koji promiču opće ljudske vrijednosti i tematiziraju marginalizirane i ranjive skupina društva.

VII.
Uz navedeno, kod vrednovanja programa u obzir se uzima i kriterij ekonomičnosti prijavljenog programa, sufinanciranje programa iz drugih izvora, reference prijavitelja, životopis voditelja programa, kvaliteta dosadašnjeg rada i dosadašnja financijska podrška Varaždinske županije prijavitelju ili programu te utjecaj programa na definiranje Varaždinske županije kao županije koja baštini i razvija kulturu različitosti, čija je kultura autentična i temeljena na višestoljetnom razvoju i očuvanju kulturne baštine i poticanja umjetničkog stvaralaštva te podržavanja amaterske i institucijske kulture. 

KORISNICI PROGRAMA

VIII.
Korisnici programa su ustanove, umjetničke organizacije, samostalni umjetnici, udruge te druge pravne i fizičke osobe koje obavljaju djelatnost u kulturi, djeluju u području kulture i kulturno-umjetničkog stvaralaštva, uključujući i područje zaštite, očuvanja i održivog upravljanju kulturnom baštinom. 


JAVNI POZIV

IX.
Sredstva iz proračuna Varaždinske županije osigurana za financiranje javnih potreba u kulturi dodjeljuju se na temelju provedenih javnih poziva. Javni pozivi objavljuju se na mrežnim stranicama Varaždinske županije te sadrže područja javnih potreba u kulturi, prioritete i ciljeve, postupak dodjele financijskih sredstava, uvjete i kriterije za dodjelu financijskih sredstava, način prijave, rokove, postupak objave rezultata, postupak podnošenja prigovora, postupanje s prijavama nakon provedbe javnog poziva, postupak ugovaranja odobrenih sredstava, način korištenja odobrenih sredstava, način izvještavanja te praćenja korištenja sredstava. Varaždinska županija za javne potrebe u kulturi raspisuje Poziv za javne potrebe u kulturi najkasnije do 1. listopada tekuće godine za iduću proračunsku godinu, dok se tijekom godine, sukladno raspoloživim sredstvima, mogu raspisati posebni javni pozivi.

X.
Izravno, bez objave javnog poziva, financijska sredstva se mogu dodijeliti samo kada zbog žurnosti djelovanja nije moguće provesti postupak dodjele sredstava putem javnog poziva, a žurnost je uzrokovana događajem koji se nije mogao predvidjeti u programu rada prijavitelja programa i projekta. Ukupan iznos izravno odobrenih sredstava ne smije prelaziti 5% cjelokupnog iznosa namijenjenog za financiranje programa i projekata u toj godini koji se dodjeljuje putem javnog poziva. Odluka o izravnoj dodjeli sredstava objavljuje se na službenim mrežnim stranicama Varaždinske županije.

 DODJELA SREDSTAVA

XI.
Programe i projekte prijavljene na javne pozive za javne potrebe u kulturi stručno vrednuje i ocjenjuje Kulturno vijeće Varaždinske županije. Na temelju prijedloga Kulturnog vijeća, koje ima savjetodavni karakter, župan Varaždinske županije donosi odluku o dodjeli financijskih sredstava. Odluka o dodjeli financijskih sredstava donosi se najkasnije u roku od 90 dana od dana donošenja proračuna Varaždinske županije. Odluka o dodjeli financijskih sredstava za posebne javne pozive donosi se najkasnije u roku od 60 dana od dana završetka javnog poziva. Odluka o dodjeli financijskih sredstava s popisom odobrenih i odbijenih programa i projekata objavljuje se na mrežnim stranicama Varaždinske županije.

IZVOR FINANCIRANJA

XII.
Sredstva za Javne potrebe u kulturi Varaždinske županije osiguravana su u proračunu Varaždinske županije na poziciji Upravnog odjela za prosvjetu, kulturu i sport, Razdjel 015, Glava 01501, Program 1250 Programi u kulturi, A125015 Javne potrebe u kulturi. 
Namjensko korištenje sredstava prati Upravni odjel za prosvjetu, kulturu i sport te podnosi izvješće o izvršenju Programa javnih potreba u kulturi Varaždinske županije Skupštini Varaždinske županije u sklopu izvještaja o izvršenja Proračuna.

ZAVRŠNE ODREDBE

XIII.
Ovaj Program objavit će se u “Službenom vjesniku Varaždinske županije”, a stupa na snagu 1. siječnja 2027. godine. 

  									        PREDSJEDNIK
   									     Krunoslav Lukačić 


OBRAZLOŽENJE

Javne potrebe u kulturi propisane su Zakonom o kulturnim vijećima i financiranju javnih potreba u kulturi („Narodne novine“ broj 83/22). Člankom 4., stavkom 1. navedenog Zakona definirano je kako se javne potrebe u kulturi odnose na ustanove u kulturi, umjetničke organizacije, umjetnike, udruge, druge fizičke i pravne osobe te jedinice lokalne i područne (regionalne) samouprave u sljedećim djelatnostima i područjima:
1. kulturne djelatnosti:
a) arhivska djelatnost
b) muzejska djelatnost
c) knjižnična djelatnost
d) nakladnička i knjižarska djelatnost
e) audiovizualna djelatnost
2. kulturno-umjetničko stvaralaštvo:
a) dramska i plesna umjetnost
b) glazbena i glazbeno-scenska umjetnost
c) književnost
d) vizualne umjetnosti, dizajn i arhitektura
e) interdisciplinarne i nove umjetničke i kulturne prakse
f) digitalna umjetnost
g) kulturno-umjetnički amaterizam
3. djelatnost zaštite, očuvanja i održivog upravljanja kulturnom baštinom
4. transverzalna područja:
a) međunarodna kulturna suradnja i mobilnost
b) dostupnost, pristup i sudjelovanje u kulturi
c) raznolikost kulturnih izričaja
d) poduzetništvo u kulturnim i kreativnim industrijama
e) digitalizacija u području kulture.
Člankom 5. istog Zakona definirano je kako “predstavničko tijelo jedinice lokalne i područne (regionalne) samouprave programom utvrđuje javne potrebe u kulturi na temelju svojih interesa te u skladu s člankom 4. ovoga Zakona”. Stoga se, a sukladno članku 33. točke 19. Statuta Varaždinske županije („Službeni vjesnik Varaždinske županije“, broj 14/18, 7/20, 65/20 – pročišćeni tekst, 11/21) i članka 56. Poslovnika o radu Županijske skupštine ("Službeni vjesnik Varaždinske županije" broj: 26/18, 7/20, 65/20 – pročišćeni tekst i 11/21) Županijskoj skupštini Varaždinske županije predlaže usvajanje predloženog Programa javnih potreba u kulturi Varaždinske županije za 2027. godinu. 
Sredstva za Javne potrebe u kulturi Varaždinske županije osiguravana su u proračunu Varaždinske županije na poziciji Upravnog odjela za prosvjetu, kulturu i sport, Razdjel 015, Glava 01501, Program 1250 Programi u kulturi, A125015 Javne potrebe u kulturi u iznosu od 381.500,00 eura. Namjensko korištenje sredstava prati Upravni odjel za prosvjetu, kulturu i sport te podnosi izvješće o izvršenju Programa javnih potreba u kulturi Varaždinske županije Skupštini Varaždinske županije u sklopu izvještaja o izvršenja Proračuna.

